钦定古今图书集成/历象汇编/历法典/第074卷 > 章俊卿考索 > 日至交道有异
## 钦定古今图书集成/历象汇编/历法典/第074卷 > 章俊卿考索 > 日至交道有异

“夫中星迟，则日至所在不同，而黄道随之矣。”《疏》曰：“黄
道者，光道也。日之所行，故曰光道。《晋志》载葛洪《浑天
仪注》，谓黄道与赤道东交于角五少弱，西交于奎十
四少强，南至斗二十一度，北至井二十五度。”《唐志》云：
“黄道春分与赤道交奎五度多，秋分与赤道交于轸
十四度少，南至斗十度，北至井十三度。”愚按：葛洪所
引《浑天仪注》，似是汉人所作。其论黄道东西交、南北
至度数，近太初元年日行之度。《唐志》则据开元甲子
而云，所以不同也。至于《汉志》谓光道北至东井，南至
牵牛，东至角，西至娄，其北至东交与葛洪同，其南至
西交与葛洪异。盖班固主《太初历》而云：“其《太初历》谓
冬至日在牵牛初”，东汉贾逵已论其疏矣，葛洪与贾
逵一说也。此所谓“日至所在不同，而黄道随之”矣。